Lean Milo (M), 2023-05-12:
Først og fremmest tak for ordet, og tak til ministeren for redegørelsen om rigsfællesskabet 2023.
Det er jo ingen hemmelighed, at jeg har været 12 dage på tinge i dag, og det har været en stejl læringskurve.
Jeg har derfor en tale i dag, hvor jeg med fokus på de positive elementer i rigsfællesskabet med den her stejle læringskurve har forsøgt at læse op på lektien, så godt jeg kan.
I skal selvfølgelig bare stille alle de spørgsmål, som I overhovedet har lyst til, bagefter.
Helt grøn er jeg ikke.
Jeg føler, at det rigsfællesskab, som vi har i dag, er stærkt, og vi skal blive ved med at være stærke sammen.
Jeg finder redegørelsen og den efterfølgende debat meget aktuel.
Rigsfællesskabet skal fortsætte her i 2023.
Vi står over for bl.a. nye sikkerhedspolitiske udfordringer i Arktis som nævnt i R 5-redegørelsen, som jeg har kunnet læse op på.
Der er fortsat stigende militær og geopolitisk interesse for Arktis og Nordatlanten, hvilket vi i rigsfællesskabet skal håndtere med hjælp fra vores partnere.
Kort sagt er sammenholdet og samarbejdet i rigsfællesskabet yderst vigtigt for at løse udfordringer som klimaforandringer og den nye sikkerhedspolitiske dynamik i Norden og Arktis.
Jeg vil gerne fremhæve redegørelsens afsnit om et styrket kendskab til rigsfællesskabet på kultur- og undervisningsområdet.
For at vores rigsfællesskab i fremtiden fortsat kan være stærkt, er det vigtigt at styrke kendskabet til færøsk og grønlandsk kultur og sprog.
Det handler helt basalt om, hvor vigtigt det er at lære hinanden bedre at kende.
Bedre kendskab og kulturforståelse skaber sammenhold, og det gør os endnu stærkere sammen.
Derfor er det positivt, at der på finansloven er afsat 121 mio. kr. til initiativer, der styrker kendskabet til rigsfællesskabet for børn og unge, som netop er dem, der om nogen skal bære det her rigsfællesskab videre.
Hvorfor ikke se ind i en fremtid, hvor vi inkluderer kulturen endnu bedre for at styrke sammenhængskraften i rigsfællesskabet?
Vi kommer i rigsfællesskabet til at stå over for stigende klimaforandringer her i Arktis, herunder og absolut, som vi blev gjort bekendt med her lidt tidligere, indlandsisen, som man kan høre smelte.
Det er en stor udfordring, der kræver, at vi fortsat samarbejder om forskning i klimaforandringer og om at styrke den grønne omstilling af vores samfund.
Det er ikke kun rigsfællesskabet, der har brug for det; det er verden, der har brug for det.
Som redegørelsen nævner, indgik naalakkersuisut – undskyld udtalen, hvis den ikke er helt korrekt – og Klima-, Energi- og Forsyningsministeriet i 2022 en aftale, der skal styrke samarbejdet om grøn omstilling og sikre udviklingen af nye energiteknologier.
I Grønland har vi nogle stærke naturressourcer, eksempelvis magnetiske metaller, der er yderst afgørende for motorer i elbiler og vindmøller.
Klimakrisen er således et væsentligt samarbejdspunkt i rigsfællesskabet.
Vi har i regeringen et stort fokus på vores samarbejde i rigsfællesskabet.
Regeringen, Færøernes landsstyre og naalakkersuisut ønsker et tæt, respektfuldt og ligestillet samarbejde, og det er noget, vi fortsat skal realisere i 2023.
Jeg ser frem til den videre debat.
Tak for ordet.
Tak for det spørgsmål.
Jeg kan kun stille mig meget positivt over for samarbejdet og i forhold til at gå positivt ind i en dialog.
Så jo, det stiller jeg mig positivt over for.